PATVIRTINTA

Marijampolės marijonų gimnazijos

direktoriaus 2020 m. kovo 23 d. įsakymu Nr. V-16

**MARIJAMPOLĖS MARIJONŲ GIMNAZIJOS NUOTOLINIO MOKYMO ORGANIZAVIMO TVARKA**

I SKYRIUS
BENDROSIOS NUOSTATOS

1. Marijampolės marijonų gimnazijos ugdymo proceso organizavimo nuotoliniu būdu tvarka (toliau - Tvarka), parengta vadovaujantis Rekomendacijomis, patvirtintomis Lietuvos Respublikos švietimo, mokslo ir sporto ministro 2020 m. kovo 16d. įsakymu Nr. V-372 „Rekomendacijos dėl ugdymo proceso organizavimo nuotoliniu būdu patvirtinimo“.
2. Pedagogai karantino laikotarpiu nuotolinį darbą atlieka vadovaudamiesi Lietuvos Respublikos švietimo įstatymu ir Marijampolės marijonų gimnazijos darbuotojų nuotolinio darbo taisyklėmis.

II SKYRIUS
PASIRENGIMAS NUOTOLINIO UGDYMO ORGANIZAVIMUI

1. Siekiant organizuoti ugdymo procesą gimnazijoje nuotoliniu būdu:
	1. įsivertinamas mokyklos pasirengimas dirbti nuotoliniu būdu (technologinės galimybės, kompetencijos ir kt.);
	2. klasių vadovai atlieka apklausą ir išsiaiškina mokinių mokymosi nuotoliniu būdu galimybes;
	3. socialiai pažeidžiamų šeimų tėvai informuoja vaiko klasės vadovą, jeigu neturi galimybės aprūpinti vaiko nuotoliniam mokymuisi reikalingomis priemonėmis;
	4. paskirtas skaitmeninių technologijų administratorius (IKT koordinatorius), kuris konsultuoja mokytojus ir mokinius technologijų naudojimo klausimais;
	5. gimnazijos interneto svetainėje ir e-dienyne skelbiama IKT koordinatoriaus kontaktinė informacija, kur galima kreiptis dėl techninės pagalbos;
	6. mokomųjų dalykų medžiagą mokytojai pritaiko nuotoliniam mokymui.

III SKYRIU
NUOTOLINIO MOKYMO VYKDYMAS

1. **Mokymo aplinkos ir komunikavimas:**
	1. pagrindinė naudojama mokymosi ir pasiekimų bei užduočių fiksavimo sistema gimnazijoje yra Eduka (e-dienynas pradinio ugdymo programos mokiniams) ir Veritus (e-dienynas pagrindinio ir vidurinio ugdymo programų mokiniams). Mokytojų ir mokinių įvairaus formato užduotims talpinti naudojama nuotolinio mokymosi aplinka Google classroom;
	2. tiesioginėms vaizdo konferencijoms nuotoliniu būdu teikti ir asmeninėms ar grupinėms konsultacijoms organizuoti naudojama vaizdo konferencijų platforma „Zoom“;
	3. tiesioginių vaizdo konferencijų tvarkaraščiai talpinami e-dienyno sistemoje ir Google classroom aplinkoje;
	4. mokytojų tarpusavio komunikacija vykdoma e-dienyne, elektroniniu paštu ir „Facebook“ grupėje bei pagal poreikį sutartu laiku (ne rečiau kaip vieną kartą per savaitę) „Zoom“ vaizdo konferencijose;
	5. kiekvieną pirmadienį 9.00 – 9.30 val. klasių vadovai „Zoom“ platformoje komunikuoja su savo auklėtiniais;
	6. klasių vadovai su auklėtinių tėvais darbą vykdo pagal poreikį naudodamiesi el. dienyno sistema, el. paštu, skambučiais ar vaizdo transliacijomis;
	7. klasių vadovai su mokiniais aptaria prisijungimo prie nuotolinio mokymosi aplinkos iš namų galimybes, supažindina mokinius su saugaus ir tinkamo elgesio internete taisyklėmis;
	8. pateikdami užduotis mokytojai nurodo joms skiriamą laiką ir vertinimo kriterijus;
	9. užduotys ir kita mokymosi medžiaga mokiniams nurodoma e-dienyne;
	10. mokytojai ir mokiniai dalyvauja tiesioginėse konferencijose (pamokose) pagal patvirtintą nuotolinio mokymosi tvarkaraštį;
	11. mokinių tiesioginių vaizdo transliacijų tvarkaraštis gali būti koreguojamas;
	12. psichologas, logopedas, individualiai konsultuoja mokinius nuotoliniu būdu su mokiniu ir jo tėvais susitartu laiku ir būdu;
	13. iškilus neaiškumams, mokiniai ir jų tėvai į mokytojus gali kreiptis darbo dienomis nuo 13.30 iki 16.00 val. per e-dienyno sistemą, el. paštu ar telefonu (mokytojui sutikus). Į IKT specialistą techniniais klausimais galima kreiptis darbo dienomis nuo 15 iki 17 val.;
	14. tikybos, muzikos, dailės, technologijų, šokio, kūno kultūros, ekonomikos, pilietinio ugdymo, žmogaus saugos, braižybos dalykų mokytojams rekomenduojama skirti mokiniams ilgalaikius projektinius kūrybinius darbus, nurodant jų atlikimo laiką ir aiškius vertinimo kriterijus. Šių dalykų tiesioginės vaizdo transliacijos nenumatomos;
	15. vidurinio ugdymo programos B kurso tiesioginės konferencijos tvarkaraštyje nenumatomos. Dėl asmeninių ar grupinių tiesioginio vaizdo konferencijų mokiniai susiderina savarankiškai su mokančiais dalykų mokytojais;
	16. mokinių atlikti darbai, užduotys gali būti vertinami pažymiu, įskaita, kaupiamuoju pažymiu. Įvertinimai fiksuojami e-dienyne.
	17. rekomenduojama nuotolinių tiesioginių užsiėmimų trukmė per dieną (be pertraukų): 1-4 kl. mokiniams- iki 1 val.; 5-8 kl. mokiniams- iki 2 val.; I-IV kl. mokiniams – iki 2- 3 val. Pertraukos privalomos.
2. **Mokinių tėvų atsakomybė:**
	1. užtikrinti, kad vaikas laikytųsi dienos režimo;
	2. garantuoti tinkamą ir saugią mokymosi aplinką, esant reikalui, padėti vaikui parsisiųsti reikiamą nuotolinio mokymosi programą;
	3. užtikrinti, kad vaikas kasdien būtų pasiruošęs reikiamas mokymosi priemones, laiku prisijungtų prie tiesioginės vaizdo pamokos;
	4. paaiškinti vaikui apie kultūringo bendravimo vaizdo pamokose svarbą, užtikrinti, kad vaikas laikytųsi bendravimo nuotolinėje aplinkoje taisyklių;
	5. reguliariai prisijungti prie e-dienyno, susipažinti su gauta informacija;
	6. vykstant vaizdo konferencijoms pašalinti triukšmo šaltinius, nevaikštinėti, neblaškyti konferencijos dalyvių dėmesio;
3. **Mokinių atsakomybė:**
	1. laikytis patvirtintos darbotvarkės ir laiku atlikti mokytojų paskirtas užduotis. Privaloma atliktas užduotis mokytojams pateikti iki nurodytos datos, priešingu atveju, neatlikti darbai yra vertinami nepatenkinamu pažymiu;
	2. vaizdo konferencijų metu prisijungti nurodant savo vardą ir pavardę. Draudžiama naudotis kito asmens vardu ar slapyvardžiu.
	3. vaizdo konferencijų metu vadovautis mokytojo instrukcijomis. Kalbėti, rašyti komentarus galima tik mokytojui leidus.
	4. kasdien tikrinti e-dienyne esančią informaciją.
	5. laikytis bendrų susitarimų, mandagaus bendravimo taisyklių.
4. **Mokymo(si) priemonės:**
	1. mokytojai ir mokiniai gali naudotis mokomojo dalyko vadovėliais ir pratybų sąsiuviniais;
	2. gali būti naudojamos mokytojų parengtos skaidrės, vaizdo ar kitos užduotys skaitmeninėse aplinkose, įvairių informacinių šaltinių nuorodos, mokytojo parinkti kiti elektroniniai ištekliai;
	3. pamokų, konsultacijų vaizdo medžiagą draudžiama įrašinėti ir platinti neturint gimnazijos ar medžiagą rengusio mokytojo raštiško sutikimo.

IV SKYRIUS
BAIGIAMOSIOS NUOSTATOS

1. Tvarka tvirtinama gimnazijos direktoriaus įsakymu ir įsigalioja nuo jos patvirtinimo dienos.
2. Su Tvarka gimnazijos bendruomenė supažindinama gimnazijos internetinėje svetainėje.
3. Gavus naujus Švietimo, mokslo ir sporto ministerijos nutarimus, tvarka gali būti keičiama.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_